06/03/2015 | Administración LocalProvincial
Deputación Provincial da Coruña
Área de Servizos Provinciais. Sección de Servizos Sociais
VI concurso de viñetas “Elas” con motivo da conmemoración do 8 de marzo “Día da Muller”, ano 2015

VI CONCURSO DE VIÑETAS “ELAS” CON MOTIVO DA CONMEMORACIÓN DO 8 DE MARZO “DÍA DA MULLER”, ANO 2015 BASES PREÁMBULO Considérase necesario o apoio institucional para alcanzar a igualdade real de oportunidades entre mulleres e homes na sociedade, xa que é unha responsabilidade da cidadanía traballar conxuntamente para lograla. Por este motivo, un ano máis e co gallo da conmemoración do 8 de marzo “ Día da Muller” ou “Día da Muller Traballadora” dende a Deputación Provincial da Coruña quérese xerar reflexión e conciencia na mocidade, xa que é o motor do cambio e do futuro, ademais de fomentar a súa participación nunha actividade de sensibilización que se convoca por sexto ano consecutivo: VI edición do concurso de viñetas baixo o título “ Elas”, dedicado este ano a reivindicar e visibilizar o papel da muller no sector primario na provincia da Coruña. PRIMEIRA.–Obxecto. O obxecto do certame é empregar a viñeta ou tira de viñeta (máximo 6 viñetas) para reflexionar sobre o papel da muller no sector primario e concienciar sobre a necesidade de cambios de valores e modelos para a consecución da igualdade de xénero real. SEGUNDA.–Participantes. Poderán participar todas as persoas físicas con idades comprendidas entre 12 e 18 anos, de calquera nacionalidade, que se presenten individualmente ou en grupo. Cada participante/s só poderá presentar unha única obra orixinal e inédita escrita en galego e non premiada con anterioridade. Non poderán participar as persoas que foran premiadas con anterioridade. TERCEIRA.–Temática. Os traballos presentados deberán versar sobre o papel da muller no sector primario, polo que se poderá traballar en: Visibilización e dignificación do papel da muller pola súa contribución ao desenvolvemento económico no sector primario: gandeiro, agrícola, pesqueiro, forestal, etc. Detección de desigualdades de xénero na división tradicional e desenvolvemento do traballo neste sector. Reivindicación dos dereitos das mulleres que desenvolven a súa actividade produtiva en actividades ligadas á contorna. Reflexión sobre a distribución das propiedades das explotacións e o acceso ás terras por parte das mulleres. Empoderamento deste colectivo de mulleres. Os textos empregados deberán respectar os principios da lexislación vixente en políticas de igualdade de xénero e prevención da violencia de xénero. CUARTA.–Formato. A viñeta poderá presentarse en formato, como mínimo DIN A5 e como máximo en DIN A4. A historia poderá estar composta por unha viñeta ou por un máximo de 6 viñetas cun fío condutor. Poderá empregarse técnica libre. A execución do traballo poderá ser manual ou dixital. A obra presentarase en soporte físico papel. A obra non poderá ir asinada co nome. O idioma empregado será o galego. QUINTA.–Premio. Poderase participar en dúas categorías: CATEGORÍA A (idades comprendidas entre os 12 e 14 anos): Outorgarase primeiro, segundo e terceiro premio. Primeiro premio: consistirá nun iPAD AIR e unha colección de cómics. Segundo e terceiro premio: consistirá nunha TABLET e unha colección de cómics. CATEGORÍA B (idades comprendidas entre os 15 e 18 anos): Outorgarase primeiro, segundo e terceiro premio. Primeiro premio: consistirá nun iPAD AIR e unha colección de cómics. Segundo e terceiro premio: consistirá nunha TABLET e unha colección de cómics. As persoas premiadas poderán recibir na entrega de premios un recordo da súa participación no concurso. A Deputación resérvase o dereito a facer uso das obras, cedéndolle a autora ou autor os dereitos para que a Deputación poida empregalas para calquera campaña de sensibilización e información das actividades da Deputación da Coruña relacionadas co fomento da igualdade de xénero. SEXTA.–Prazo e forma de presentación dos traballos. Prazo: o prazo de admisión de obras ábrese o día seguinte da publicación das presentes bases no BOP e péchase o 8 de abril de 2015. Forma de presentación: os traballos entregaranse nun sobre pechado (1), no exterior do sobre indicarase VI concurso de viñetas “Elas”, categoría na que se presenta (categoría A para persoas de entre 12 e 14 anos, e categoría B para persoas entre 15 e 18 anos) e un pseudónimo como identificador do traballo. Dentro deste sobre irá o traballo e un sobre pechado (2) co pseudónimo no exterior, e no seu interior a folla de aceptación dos compromisos e autorización de datos de carácter persoal (anexo 1) cos datos requiridos. As candidaturas presentaranse no Rexistro Xeral da Deputación Provincial da Coruña, Avda. Alférez Provisional, 2, 15006 A Coruña, ou consonte co indicado no art. 38.4 da Lei 30/1992, do 26 novembro, RXPAC, polo que se indicará no exterior do sobre: VI concurso de viñetas “Elas” Deputación da Coruña. SÉTIMA.–Composición e actuación do xurado. O xurado estará presidido polo Sr. presidente da Deputación ou persoa na que delegue e formarán parte del a deputada da área de Benestar Social, Políticas de Igualdade de Xénero, e Normalización Lingüística, persoal da área de servizos provinciais e unha persoa de recoñecido prestixio no eido do deseño gráfico. Actuará como secretario o da Corporación ou persoa funcionaria en quen delegue. Esta será a persoa encargada de abrir o sobre das obras que resulten finalistas. O xurado actuará en pleno, será necesaria a asistencia de dous terzos dos seus membros. As súas deliberacións serán secretas e delas redactarase a acta correspondente. O réxime xurídico e de funcionamento do xurado será o disposto nos artigos 22 a 27 da Lei 30/92 do 26 de novembro. A Deputación resérvase o dereito de modificar as condicións en calquera momento, incluso pode chegar a anulalo ou deixalo sen efecto sempre que concorra causa xustificada, en todo caso comprométese a comunicalo pola mesma vía. Así mesmo, o xurado poderá declarar deserto o premio e a súa proposta será obxecto de resolución da Presidencia desta Deputación, que é o órgano competente para resolver o premio. OITAVA.–Prazos de concesión e entrega dos premios. A concesión do premio decidirase antes do 28 de abril de 2015, e darase a coñecer a través dos distintos medios de comunicación. A entrega de premios celebrarase nas dependencias da Deputación e avisaranse as persoas gañadoras cunha semana de antelación. NOVENA. Non se devolverán os traballos presentados e non premiados. A partir do día seguinte á concesión do xurado dos traballos premiados, os outros poderán ser destruídos. DÉCIMA. A participación nesta convocatoria supón a total aceptación destas bases. A Coruña, 26 de febreiro de 2015. O presidente O secretario Diego Calvo Pouso José Luís Almau Supervía FOLLA DE ACEPTACIÓN DOS COMPROMISOS DA CONVOCATORIA VI CONCURSO DE VIÑETAS 2015 CATEGORÍA A (12-14 anos)  B (15-18 anos)  DATOS DA PERSOA PARTICIPANTE Outros datos: Achégase fotocopia do DNI A participación nesta convocatoria supón a total aceptación das bases polo que se lle ceden os dereitos para que a Deputación poida empregar o traballo para calquera campaña de sensibilización e información das actividades da Deputación da Coruña relacionadas co fomento da igualdade de xénero. Lugar e data __________________________ (sinatura da persoa participante) ---------------------------------------------------------------------------------------------------------------------------------------- Autorización para a publicación dos datos persoais* e cesión de imaxe das persoas participantes menores de idade no concurso de viñetas “Elas” actividade no marco da conmemoración do 8 de marzo “Día da Muller” 2015. Don/dona., con DNI., como pai/nai ou titor/a do/a menor., autorizo á Deputación da Coruña ao emprego dos datos de carácter persoal e imaxes para fins de difusión e publicidade que se considere conveniente no marco do fomento da igualdade de xénero.” _______,_____ de __________ de 2015. Asinado (pai, nai, titor/a legal) *Segundo o disposto no artigo 18 da Constitución, Lei 1/1982, do 5 de maio, sobre o dereito ao honor, a intimidade persoal e a propia imaxe e a Lei 15/1999, do 13 de decembro, sobre a protección de datos de carácter persoal. * Este documento engadirase no sobre pechado (2) depositado no interior do sobre (1) que contén o traballo.